Okresná prokuratúra Košice I 
Mojmírova 5, 041 47 Košice 1 	

Sp. zn. : 1 Pv 601/14/8802	Košice I, 9.1.2015
EEČ : 2-63-125-2015

U Z N E S E N I E

Trestná vec:	obvinený XXXXX 
Trestný čin:	týranie blízkej osoby a zverenej osoby podľa § 215 odsek 1 písmeno a, odsek 2 písmeno c, písmeno d Trestného zákona číslo 140/1961 Zbierky zákonov v znení zákona číslo 403/2004 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
- po dlhšiu dobu v presne nezistenom čase, približne od mesiaca september 2001 do 12. apríla 2004 v mieste spoločného trvalého bydliska v Košiciach na ul. XXXXX, v byte na 12. poschodí, týral svoju manželku XXXXX, rod. XXXXX, svoju dcéru XXXXX a svojho syna XXXXX, s ktorými žije v spoločnej domácnosti, tým spôsobom, že ich slovne napádal, vyhrážal sa im, vulgárne im nadával, svojím hlučným správaním im obmedzoval spánok a maril podmienky na dôstojný rodinný život v spoločnom byte, v častom stave opitosti vzbudzoval v nich pocity strachu a stresu, čím svojou hrubosťou im spôsoboval najmä psychické utrpenie a pocit ťažkého príkoria.  

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením vyšetrovateľa OR PZ v Košiciach I, bývalého Úradu justičnej a kriminálnej polície XXXXX, sp. zn. ČVS-ORP-XXXXX z 10.03.2004 bolo podľa § 160 ods. 1 Trestného poriadku začaté trestné stíhanie a zároveň podľa § 163 ods. 1 Trestného poriadku  (išlo o Trestný poriadok v znení zákona č. 141/1961 Zb.) vznesené obvinenie XXXXX  narodenému XXXXX v XXXXX pre trestný čin týrania blízkej osoby a zverenej osoby  podľa § 215 ods. 1 písm. a), ods. 2 písm. c), d) Trestného zákona (zákona č. 140/1961 Zb.) na tom skutkovom základe, že
- po dlhšiu dobu v presne nezistenom čase, približne od mesiaca september 2001 do 12. apríla 2004 v mieste spoločného trvalého bydliska v Košiciach na ul. XXXXX, v byte na 12. poschodí, týral svoju manželku XXXXX, rod. XXXXX, svoju dcéru XXXXX a svojho syna XXXXX, s ktorými žije v spoločnej domácnosti, tým spôsobom, že ich slovne napádal, vyhrážal sa im, vulgárne im nadával, svojím hlučným správaním im obmedzoval spánok a maril podmienky na dôstojný rodinný život v spoločnom byte, v častom stave opitosti vzbudzoval v nich pocity strachu a stresu, čím svojou hrubosťou im spôsoboval najmä psychické utrpenie a pocit ťažkého príkoria.  

         V priebehu vyšetrovania boli realizované procesné výsluchy obvineného, svedkov - poškodených a svedkov.

         Keďže v priebehu vyšetrovania vyvstala potreba vykonania procesného úkonu - konfrontácie medzi obvineným XXXXX a svedkyňou - poškodenou XXXXX, ktorej prítomnosť na úkonoch nebolo možné zabezpečiť z dôvodu odcestovania do zahraničia, až do jej zabezpečenia prítomnosti na uvedený úkon, bolo uznesením zo dňa 09.09.2004 podľa § 173 ods. 1 písm. a) Trestného poriadku účinného v čase spáchania skutku (zákon č. 141/1961 Zb. Trestný poriadok) trestné stíhania prerušené. 

         Po príchode svedkyne - poškodenej XXXXX zo zahraničia bolo uznesením zo dňa 03.03.2005 v trestnom stíhaní pokračované podľa § 173 ods. 1 Trestného poriadku účinného v čase spáchania skutku (zákon č. 141/1961 Zb. Trestný poriadok). Boli vykonané konfrontácie medzi obvineným XXXXX a svedkom - poškodeným XXXXX ako aj medzi obvineným XXXXX a svedkyňou - poškodenou XXXXX, pričom na konfrontácie sa nedostavila svedkyňa - poškodená XXXXX z dôvodu, že opätovne vycestovala za prácou do zahraničia, konkrétne na XXXXX 

         Pretože bez prítomnosti svedkyne - poškodenej XXXXX nebolo možné vec náležite objasniť, až do zabezpečenia jej prítomnosti pri úkonoch trestného konania bolo trestné stíhanie prerušené podľa § 173 ods. 1 písm. a) Trestného poriadku účinného v čase spáchania skutku (zákon č. 141/1961 Zb. Trestný poriadok) uznesením zo dňa 24.06.2005.  Medzitým sa však vykonávali ďalšie procesné úkony vedúce k zabezpečeniu účasti poškodenej na trestnom konaní. 

         Vzhľadom na novo vzniknuté skutočnosti a pre potreby zisťovania aktuálneho skutkového stavu bolo potrebné v trestnom stíhaní pokračovať a vyšetrovateľ PZ dňa 02.12.2014 vydal uznesenie podľa § 228 ods. 5 Trestného poriadku. 

         Následne bolo lustráciou v evidencii obyvateľstva REGOB zistené, že obvinený XXXXX, nar. XXXXX zomrel dňa 31.03.2014 a Matričný úrad v Košiciach  - Mestská časť XXXXX bol požiadaný o vydanie úmrtného listu menovaného.  

Z úmrtného listu, vydaného matričným úradom Mestskej časti XXXXX - XXXXX pod číslom XXXXX dňa 19.11.2014 vyplynulo, že obv. XXXXX zomrel dňa 31.03.2014, miesto úmrtia je uvedené ako XXXXX - XXXXX V knihe úmrtí MÚ MČ XXXXX  - XXXXX je toto úmrtie zapísané vo zväzku XXXXX, ročník XXXXX, strana XXXXX poradové číslo XXXXX 

Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel. 

Z uvedeného je zrejmé, že bolo potrebné trestné stíhanie podľa § 215 ods. 1 písm. d) Trestného poriadku s poukazom na ustanovenie § 9 ods. 1 písm. d) Trestného poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kmec
prokurátor